Diari Oficial de la Generalitat Valenciana


Sumari del DOGV 7071, del 19-07-2013 (2013/7599)

ORDE 4/2013, de 15 de juliol, de la Conselleria de Sanitat, per la qual es convoquen i s'aproven les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de malalts i/o familiars d'estos, per a l'exercici 2013.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7071

Data del DOGV
:   19-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/7599


Data del document
:   15-07-2013

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública

ORDE 4/2013, de 15 de juliol, de la Conselleria de Sanitat, per la qual es convoquen i s'aproven les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de malalts i/o familiars d'estos, per a l'exercici 2013. [2013/7599]  
PREÀMBUL  
  
L'increment de les malalties cròniques fa que l'administració sanitària oriente el sistema sanitari en la busca de ferramentes que garantisquen una gestió més efectiva i eficient de la cronicitat. Ferramentes basades en sistemes d'informació i avaluació tant per a gestors com per a professionals sanitaris. Necessàriament estos sistemes han de complementar-se amb l'experiència que, com a organització, aporten les associacions de malalts com a pacients experts.  
Les associacions de malalts i/o familiars naixen a fi de millorar la qualitat de vida dels afectats i duen a terme programes de grups d'ajuda mútua (GAM) i autoajuda (AA).  
La Conselleria de Sanitat pretén, per mitjà d'esta orde, continuar impulsant i facilitant l'acció solidària d'estos GAM i AA, i establix els requisits mínims que han de complir les organitzacions sol·licitants de la subvenció com a garantia de l'eficàcia i l'eficiència de les actuacions finançades amb fons públics.  
La normativa vigent en matèria de subvencions establida per la Llei 38/2003, de 17 de novembre, General de Subvencions, i pel Reial Decret 887/2006, de 21 de juliol, pel qual s'aprova el Reglament de la Llei General de Subvencions, fa necessària l'elaboració d'esta orde respectant les exigències de les esmentades normes.  
Per això, i en virtut de les facultats que em conferixen l'article 28 de la Llei del Consell i l'article 47.11 del Text Refós de la Llei d'Hisenda Pública de la Generalitat,  
  
ORDENE  
  
Article 1. Objecte i àmbit d'aplicació  
1. Constituïx l'objecte d'esta orde convocar l'ajuda gestionada per la direcció general amb competències en ordenació, avaluació, investigació, qualitat i atenció al pacient, de l'Agència Valenciana de Salut de la Conselleria de Sanitat per a l'exercici 2013 per mitjà del procediment de concurrència competitiva, i aprovar les bases reguladores per les quals es regix esta convocatòria.  
2. Esta orde serà aplicable a l'ajuda següent, que es regirà per les bases reguladores que figuren en l'annex I:  
Ajuda per a finançar programes d'ajuda mútua i autoajuda dirigits a malalts crònics que es desenrotllen en l'àmbit territorial de la Comunitat Valenciana durant l'exercici 2013 i d'acord amb les activitats que es detallen en l'esmentat annex.  
  
Article 2. Finançament de les ajudes  
La dotació per a l'ajuda anirà a càrrec del capítol IV, de la secció 10, Conselleria de Sanitat; servici 02, Agència Valenciana de Salut; centre gestor 96, Direcció General d'Ordenació, Avaluació, Investigació, Qualitat i Atenció al Pacient; programa 411.60 Anàlisi i Avaluació de l'Atenció al Pacient; línia T3225000. L'import global màxim disponible per a la subvenció serà de set-cents huitanta-un mil quatre euros amb vint-i-huit cèntims (781.004,28 €).   
  
Article 3. Beneficiaris de la subvenció  
1. Podran obtindre la condició de beneficiaris de l'ajuda prevista en esta orde les persones que reunisquen els requisits establits en l'annex I.  
  
2. No podran obtindre la condició de beneficiari de l'ajuda regulada en esta orde, les entitats sense ànim de lucre detallades en la base segona, apartat tercer, i les entitats sense ànim de lucre en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions. En cap cas podran obtindre la condició de beneficiaris de la subvenció les associacions sotmeses a les causes de prohibició previstes en els apartats 5 i 6 de l'article 4 de la Llei Orgànica 1/2002, reguladora del Dret d'Associació, d'acord amb el que establix l'article 13.3 de la Llei 38/2003, de 17 de novembre, General de Subvencions.  
  
Article 4. Obligacions genèriques dels beneficiaris  
1. A més de les obligacions específiques que per als beneficiaris de cada tipus de subvenció s'establixen en l'annex I d'esta orde, es declaren amb caràcter general les següents:  
a) Complir l'objectiu, executar el projecte i realitzar l'activitat que fonamenta la concessió de la subvenció.  
b) Justificar el compliment dels requisits i les condicions, així com la realització del projecte o activitat i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació que haurà d'efectuar l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació que li siga requerida en l'exercici de les dites actuacions.  
d) Acreditar, amb anterioritat a dictar-se la proposta de resolució de concessió, que es troba al corrent en el compliment dels seus obligacions tributàries i davant de la Seguretat Social.  
e) Acreditar, per mitjà de declaració responsable, que no exercix una activitat econòmica.  
f) Col·laborar degudament amb la Conselleria de Sanitat en la realització d'estudis d'opinió dels pacients en la Comunitat Valenciana.  
  
g) Les altres previstes en l'article 14 de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
Article 5. Sol·licituds i documentació  
1. Les sol·licituds per a l'obtenció de l'ajuda regulada en esta orde es presentaran en la instància normalitzada de l'annex II i acompanyades de la documentació indicada en les bases reguladores.  
2. En el cas que els documents exigits que han d'acompanyar la sol·licitud de concessió d'ajudes ja els tinguera la Conselleria de Sanitat, el sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data, l'òrgan o dependència a què van ser dirigits, la identificació del procediment en què es troben, i que no hagen transcorregut més de cinc anys des de la finalització del procediment a què corresponguen.  
3. Quan la sol·licitud no reunisca els requisits establits en la present orde o no s'adjunte la documentació que d'acord amb esta resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es demanarà a l'interessat per mitjà de publicació en la pàgina web de la Conselleria de Sanitat (d'acord amb l'article 59.6.b de l'esmentada Llei 30/1992) que en un termini de 10 dies esmene la falta o adjunte la documentació necessària, amb indicació que si no ho fa així, es considerarà que n'ha desistit de la sol·licitud, després de la resolució prèvia, que haurà de ser dictada en els termes que preveu l'article 42 de l'esmentada llei per l'òrgan que tinga atribuïda l'ordenació i la instrucció del procediment, segons les bases reguladores.  
4. Així mateix, es podrà requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.  
  
Article 6. Lloc i termini de presentació  
1. Els interessats podran presentar les sol·licituds en el Registre General de la Conselleria de Sanitat en el carrer de Misser Mascó, 31, de València 46350, així com en els servicis territorials d'esta, sitis a Alacant (c/ Girona, 26. 03922), Castelló de la Plana (c/ Hort dels Soguers, 12. 12052) i València (Gran Via de Ferran el Catòlic, 74. 46961), o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat.  
  
3. El termini de presentació de sol·licituds serà de 15 dies comptats a partir de l'endemà de la publicació d'esta orde en el Diari Oficial de la Comunitat Valenciana.  
  
Article 7. Procediment de concessió   
1. La concessió de les ajudes es farà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en la base novena de l'annex.   
2. Es crea una Comissió de Valoració per a l'examen i la valoració de les sol·licituds presentades. Esta comissió, com a òrgan col·legiat, s'ajustarà en el seu funcionament al règim establit per a estos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La Comissió de Valoració estarà composta per:  
a) El director/a general amb competències en matèria d'ordenació, avaluació, investigació, qualitat i atenció al pacient o persona en qui delegue, que actuarà com a president.  
b) El subdirector/a general amb competències en matèria d'ordenació sanitària o persona en qui delegue.  
c) El subdirector/a general amb competències en matèria d'avaluació, investigació, qualitat i atenció al pacient o persona en qui delegue.  
  
d) El/la cap del servici amb competències en matèria d'avaluació i qualitat assistencial o persona en qui delegue.   
e) El/la cap del servici amb competències en matèria d'atenció i comunicació amb el pacient o persona en qui delegue, que actuarà com a secretari.  
La Comissió de Valoració podrà sol·licitar la col·laboració d'altres tècnics amb competència en matèria d'ordenació, avaluació, investigació, qualitat i atenció al pacient, que actuaran amb veu però sense vot.  
3. L'òrgan encarregat de l'ordenació i la instrucció del procediment serà la direcció general amb competències en matèria d'ordenació, avaluació, investigació, qualitat i atenció al pacient.  
  
Article 8. Resolució de la concessió de les ajudes  
1. Correspon al director/a gerent de l'Agència Valenciana de Salut dictar la resolució de la concessió de les distintes ajudes.  
2. La resolució, que serà motivada i tindrà els efectes i el contingut previstos en l'article 25 de la Llei 38/2003, de 17 de novembre, General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. El termini per a la resolució de les ajudes serà el que s'establix en l'annex corresponent de les bases reguladores de l'ajuda.  
  
Article 9. Recursos  
Contra les resolucions dictades en el procediment de concessió de subvenció que no esgoten la via administrativa, es podrà interposar recurs d'alçada davant del superior jeràrquic en el termini d'un mes, si l'acte fora exprés; i si no ho fóra, el termini serà de tres mesos i es comptarà per al sol·licitant i altres possibles interessats a partir de l'endemà d'aquell en què, d'acord amb la seua normativa específica, es produïsca els efectes del silenci administratiu, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 10. Compatibilitat i finalitat de les subvencions  
Estes ajudes són compatibles amb la percepció d'altres subvencions o ajudes per al mateix programa sempre que no tinguen el mateix objecte que el de la present convocatòria, procedents de qualsevol administració, ens públic o privat, nacional, de la Unió Europea o d'organismes internacionals, si bé, l'import de l'ajuda regulada en esta orde en cap cas podrà ser de tal quantia que, aïlladament, o en concurrència amb altres ajudes, supere el cost de l'activitat realitzada.  
  
  
Article 11. Pèrdua o minoració de l'ajuda  
1. Qualsevol alteració de les condicions tingudes en compte en l'article anterior per a la concessió de l'ajuda podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Igualment, l'incompliment pel beneficiari dels requisits i les condicions que van donar lloc a l'atorgament de l'ajuda, així com la falta de justificació o la justificació insuficient de l'ajuda concedida en el termini establit a este efecte, així com la concurrència d'altres causes arreplegades en l'article 37 de la Llei 38/2003, de 17 de novembre, General de Subvencions, i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció. I en el cas que haguera sigut realitzat algun pagament, en la totalitat o en part, es procedirà al reintegrament corresponent.  
  
En el cas que la quantitat total justificada siga inferior a la quantitat màxima concedida, la quantia d'esta quedarà automàticament ajustada al gasto realment efectuat, sense necessitat de nova resolució del/ de la director/a gerent de l'Agència Valenciana de Salut.  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.   
  
Article 12. Del reintegrament de les ajudes  
Per al reintegrament de les ajudes seran aplicables les normes arreplegades en els articles 36 i 37 de la Llei 38/2003, de 17 de novembre, General de Subvencions.  
  
Article 13. Règim d'infraccions i sancions  
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.  
  
DISPOSICIONS ADDICIONALS  
  
Primera. Política de competència de la Unió Europea  
Les ajudes objecte d'esta convocatòria no necessiten ser notificades a la Comissió Europea per no reunir els requisits de l'article 107 del Tractat de Funcionament de la Unió Europea i, en concret, perquè no suposen avantatge econòmic, al no exercir activitat econòmica els beneficiaris d'estes.  
  
Segona. Bases reguladores  
Les bases que es recullen en l'annex seran aplicables per a successives convocatòries. En este cas, l'Agència Valenciana de Salut dictarà una resolució en què indicarà el crèdit global màxim, l'aplicació pressupostària i el codi de línia que servisca de suport a estes, i quedarà condicionada la seua eficàcia a l'existència de crèdit adequat i suficient en els respectius pressupostos. La dita convocatòria es publicarà en el Diari Oficial de la Comunitat Valenciana.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes del mateix rang o d'un rang inferior que s'oposen al que preveu esta orde i especialment l'Orde 5/2012, de 28 de març, de la Conselleria de Sanitat, per la qual es convoquen i s'aproven les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de malalts i/o familiars d'estos, per a l'exercici 2012.  
  
DISPOSICIONS FINALS  
  
Primera. Normativa  
En tot allò que no es regula en esta orde, caldrà ajustar-se al que es disposa en la Llei d'Hisenda Pública de la Generalitat, el text refós de la qual va ser aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
  
Segona. Entrada en vigor  
Esta orde tindrà efectes a partir de l'endemà de la seua publicació en el Diari Oficial de la Comunitat Valenciana.  
  
Tercera. Habilitacions  
S'autoritza el/la director/a general amb competències en matèria d'ordenació, avaluació, investigació, qualitat i atenció al pacient perquè, en l'àmbit de les seues competències, adopte les mesures o resolucions necessàries per al desplegament i l'execució d'esta orde.  
  
Quarta. Recursos  
Contra la convocatòria d'ajudes que conté esta orde, que posa fi a la via administrativa, es podrà interposar recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.  
  
Tot això, sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 15 de juliol de 2013.- El conseller de Sanitat: Manuel Llombart Fuertes.  
  
  
ANNEX I  
Bases de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de malalts i/o familiars d'estos  
  
Primera. Objecte  
És objecte de l'ajuda finançar programes d'ajuda mútua i autoajuda dirigits a malalts crònics que es desenrotllen en l'àmbit territorial de la Comunitat Valenciana durant l'exercici 2013, amb les activitats detallades en la base quarta.  
  
Segona. Requisits dels beneficiaris  
1. Podran sol·licitar les subvencions objecte de regulació d'esta orde les associacions o entitats sense ànim de lucre de malalts i/o familiars d'estos que desenrotllen programes d'ajuda mútua i autoajuda dirigits a malalts crònics, en l'àmbit territorial de la Comunitat Valenciana, amb els criteris i requisits establits en estes bases.  
  
2. Només es podrà presentar un únic programa o projecte d'activitats a desenrotllar per entitat, sempre que s'enquadre dins d'alguna de les línies a desenrotllar exposades en la base quarta d'este annex.  
  
3. No podran ser objecte de subvenció les entitats sense ànim de lucre següents:  
3.1. Les associacions o entitats sense ànim de lucre que tinguen menys de 50 associats.  
3.2. Cada una de les associacions o entitats sense ànim de lucre federades, quan la federació a què pertanyen siga sol·licitant de la subvenció objecte de regulació d'esta orde.   
3.3. Les associacions o entitats sense ànim de lucre que tinguen línia nominativa per a l'any 2013 amb la Conselleria de Sanitat/Agència Valenciana de Salut, en els pressupostos de la Generalitat.  
3.4. Aquelles associacions o entitats sense ànim de lucre que perceben ajudes o subvencions per a les activitats de caràcter sanitari, objecte d'esta convocatòria.  
3.5. Aquelles associacions o entitats sense ànim de lucre que no estiguen formades per malalts i/o familiars d'estos.  
3.6. Les associacions o entitats que exercisquen una activitat econòmica.  
3.7. Aquelles associacions o entitats sense ànim de lucre que no estiguen declarades d'utilitat pública.   
3.8. Les entitats a les quals en l'última convocatòria d'estes subvencions se'ls haja concedit ajudes de la Conselleria de Sanitat i no hagen presentat cap justificació de la subvenció concedida.  
3.9. Les entitats que tinguen deutes en període executiu amb la Generalitat, llevat que estos estigueren degudament garantits.   
4. Per a tindre accés a les ajudes regulades en esta orde, les associacions o entitats sense ànim de lucre que sol·liciten la subvenció hauran de complir i acreditar per mitjà de la documentació justificativa els requisits mínims següents:  
a) Estar legalment constituïdes i inscrites en el registre que corresponga.  
b) No tindre ànim de lucre.  
c) Disposar d'una seu central o delegació permanent en la Comunitat Valenciana.  
A estos efectes, s'entendrà per delegació permanent la presència física, amb domicili social, en el territori de la Comunitat Valenciana, acreditada documentalment. En este cas, la delegació permanent assumirà la gestió dels programes finançats per la Generalitat, i es comprometrà a portar la gestió economicoadministrativa i la direcció del programa en la seua oficina de la Comunitat Valenciana, per a la qual cosa haurà d'obrir un compte bancari específic en esta.  
d) Tindre com a fins institucionals, arreplegats en els seus estatuts, la realització d'activitats d'ajuda mútua i autoajuda a malalts crònics, i haver d'estar en condicions de demostrar, per mitjà de documentació fefaent, que l'associació actua de forma contínua en el mencionat àmbit i amb este objectiu.  
e) Estar al corrent en el compliment de les obligacions tributàries i de la Seguretat Social en la forma establida reglamentàriament.  
  
f) No estar sotmesa a un procediment de reintegrament de tot o part de les subvencions concedides per la Generalitat.  
g) En el supòsit de persones físiques o jurídiques, públiques o privades sense personalitat, s'haurà de tindre en compte que en qualsevol cas haurà de nomenar-se un representant legal o apoderat únic de l'agrupació, amb poders suficients per a complir les obligacions que com a beneficiaris corresponen a l'agrupació.  
  
Tercera. Obligacions dels beneficiaris  
Els beneficiaris de les subvencions estaran obligats a:  
1. Col·laborar amb la direcció general competent en matèria d'ordenació, avaluació, investigació, qualitat i atenció al pacient en la integració i coordinació dels programes subvencionats, així com en l'execució de les activitats proposades per esta.   
Puntualment, els programes subvencionats podran ser aplicats a pacients que patisquen la mateixa patologia, amb independència que no formen part de l'entitat beneficiària.  
2. No alterar la finalitat de les subvencions i complir les obligacions que establix la legislació vigent per als perceptors de fons públics.  
  
3. Facilitar la inspecció i el control per part de la direcció general competent en matèria d'ordenació, avaluació, investigació, qualitat i atenció al pacient, a fi de conéixer qualsevol aspecte de l'activitat objecte de la subvenció.  
4. Facilitar tota la informació econòmica, fiscal, laboral, tècnica i de qualsevol tipus que li siga requerida per la indicada, sense perjuí de la confidencialitat exigible.  
5. Deixar constància expressa de la condició de programa subvencionat per l'Agència Valenciana de Salut en qualsevol relació amb tercers, i incorporar, en tot cas i de forma visible, el logotip de la Generalitat, Agència Valenciana de Salut, amb l'autorització prèvia per part d'esta, en les activitats de difusió del programa subvencionat que es realitzen.  
  
6. En tot cas, els beneficiaris de subvencions estaran obligats a complir el que disposen l'article 14 de la Llei 38/2003, de 17 de novembre, General de Subvencions, i l'article 47 del Text Refós de la Llei de la Hisenda Pública, aprovat pel Decret Legislatiu de 26 de juny de 1991, del Consell de la Generalitat.  
  
Quarta. Activitats objecte de les ajudes  
1. Atenció i suport psicològic al malalt i als seus familiars.   
2. Activitats de caràcter sanitari dirigides a millorar l'assistència i la qualitat de vida dels malalts, entenent com a tals la rehabilitació, la logopèdia i la teràpia ocupacional, entre altres.   
En tots els programes per als quals se sol·licite la subvenció s'haurà d'omplir la fitxa descriptiva que s'inclou en l'annex V.  
  
Quinta. Gastos subvencionables  
1. Podran ser objecte de subvenció els gastos realitzats que de manera directa responguen a la naturalesa de l'activitat subvencionada, resulten estrictament necessaris i es realitzen en el període subvencionable establit en la corresponent convocatòria. Així, seran objecte de subvenció del programa els gastos següents:  
- Gastos derivats de la contractació de professionals per al desenrotllament de les activitats de caràcter psicològic de suport al malalt i als seus familiars, així com activitats de caràcter sanitari dirigides a millorar l'assistència i la qualitat de vida dels malalts, entenent com a tals, la rehabilitació, la logopèdia i la teràpia ocupacional, entre altres.  
  
- Gastos corrents. Es consideraran gastos corrents aquells que reunisquen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser gastos previsiblement reiteratius. Podran incloure's com a gastos corrents els següents: material d'oficina i gastos de correus, entre altres, que en cap concepte superaran el 5 per cent de la subvenció concedida. En cap cas s'inclouran compres de material inventariable.  
- Gastos de desplaçament imprescindibles per al desenrotllament de les activitats objecte del programa i dutes a terme per voluntaris. Únicament seran tinguts en compte els gastos de transport amb metro, autobús o trens de proximitat dins de l'àmbit territorial de la Comunitat Valenciana, i no podran superar en cap cas l'import corresponent al 5 per cent de la subvenció concedida.   
2. No es consideraran objecte de subvenció els gastos següents:  
- Gastos de material inventariable, com ara mobiliari, ordinadors, televisors, entre altres.  
- Gastos de manteniment de la seu de l'associació (llum, aigua, telèfon, neteja, entre altres).  
- Gastos derivats de l'organització, execució i desenrotllament de jornades, assistència a jornades i/o congressos, convivències, campaments, desplaçaments, activitats o reunions lúdiques, assessoria o gestoria, així com qualsevol altre que no estiga previst en l'apartat 1 de la base quinta d'esta orde.  
3. Es considerarà gasto realitzat el que ha sigut pagat efectivament amb anterioritat a la finalització del termini de presentació de la documentació justificativa determinat en la corresponent convocatòria.  
  
En cap cas, la contractació del personal per part de les entitats sense ànim de lucre subvencionades, segons el que disposa esta orde, suposarà cap relació jurídica amb la Generalitat.  
Amb caràcter general, no es tindran en compte com a justificants de gastos les possibles retribucions dels membres de les juntes directives de les entitats beneficiàries de subvencions.  
En tot cas, els gastos s'ajustaran al que disposa l'article 31 de la Llei General de Subvencions.  
  
Sexta. Quantia de les ajudes   
La quantia de les ajudes es determinarà seguint els criteris de valoració establits en la base novena de la present convocatòria.  
Sèptima. Sol·licituds i documentació  
1. La sol·licitud de subvenció, que s'haurà de dirigir a la direcció general amb competències en ordenació, avaluació, investigació, qualitat i atenció al pacient, segons model normalitzat que figura en l'orde com a annex II, i que també estarà disponible per a la seua descàrrega en la pàgina web de la Conselleria de Sanitat haurà d'anar acompanyada de la documentació que s'especifica en l'esmentat annex:   
a) Certificat acreditatiu de l'acord adoptat per l'òrgan competent que què s'autoritza la sol·licitud d'ajuda i s'aprova el programa/activitat i pressupost presentat.  
b) Memòria del programa objecte de subvenció d'esta convocatòria, incloent-hi la relació de l'equip professional, que haurà de preveure almenys els apartats següents: títol, objectius, activitats a desenrotllar, terminis d'execució, necessitats professionals i forma d'avaluació prevista.  
c) Pressupost desglossat, per partides, dels gastos previstos per a 2013 per al programa objecte de subvenció, així com dels possibles recursos amb què compte per al seu finançament, segons model que figura en l'annex III. No es tindran en compte els pressupostos no relacionats amb el programa per al qual se sol·licita l'ajuda.  
d) Memòria del programa sol·licitat, si és el cas, de l'exercici 2012 (si no el té ja la direcció general amb competències en ordenació, avaluació, investigació, qualitat i atenció al pacient).  
e) Pressupost de l'any 2012, segons model que figura en l'annex IV.  
  
f) Fitxa descriptiva, segons model de l'annex V.  
g) Certificat expedit per l'entitat bancària, on efectuar, si és el cas, els pagaments de la subvenció concedida, en el qual s'especifiquen el codi de l'entitat, el codi de la sucursal, el número de compte i el titular, així com comunicació fefaent del CIF del peticionari. En cas de no haver obtingut subvenció amb anterioritat o haver sigut modificat el compte, haurà de presentar la fitxa de manteniment de tercers.  
  
h) Còpia autentificada o fotocòpia compulsada dels estatuts, en els quals haurà de constar, explícitament, l'àmbit de l'associació, la inexistència d'ànim de lucre i l'objectiu de desenrotllar programes d'ajuda mútua i/o autoajuda dirigits a malalts crònics, si no consten en poder de la direcció general amb competències en ordenació, avaluació, investigació, qualitat i atenció al pacient o han patit modificació.  
  
i) Còpia autentificada o fotocòpia compulsada de la inscripció en el registre corresponent, si no consta en poder de la direcció general competent en matèria d'ordenació, avaluació, investigació qualitat i atenció al pacient o ha patit modificació.  
j) Certificat expedit per la persona que ocupe la presidència i la secretaria que l'associació no està integrada en la federació específica de la patologia de l'associació i, si ho està, que la federació indicada no ha rebut en els últims tres anys ajuda econòmica per programa d'ajuda mútua i autoajuda.  
k) Certificat expedit per la persona que ocupe la presidència i la secretaria de la federació que especifique les associacions que integren la federació i que, per tant, no poden sol·licitar ajuda econòmica.  
l) Certificat d'estar declarada d'utilitat pública.  
m) Autobaremació (annex VI)  
2. Els beneficiaris de les subvencions, quan presenten la sol·licitud de subvenció, donaran la seua autorització perquè la direcció general amb competències en ordenació, avaluació, investigació, qualitat i atenció al pacient obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial Decret 887/2006, de 26 de juliol, pel qual s'aprova el Reglament de la Llei 38/2003, General de Subvencions. Si el sol·licitant denega este consentiment, haurà d'aportar, en conseqüència, la documentació acreditativa d'estar al corrent de les dites obligacions.  
En el cas que l'associació gaudisca d'alguna exempció tributària, haurà d'acreditar la concessió efectiva de la dita exempció.  
  
Octava. Ordenació i instrucció del procediment  
L'òrgan encarregat de l'ordenació i la instrucció del procediment serà la direcció general amb competències en ordenació, avaluació, investigació, qualitat i atenció al pacient que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
Rebudes les sol·licituds, es procedirà a l'estudi d'estes i de la documentació que haja d'acompanyar-les. La Comissió de Valoració publicarà en el tauler d'anuncis de la seu central de la Conselleria de Sanitat (c/ Misser Mascó, 31, València) i en la pàgina web de la Conselleria la relació provisional de sol·licituds admeses i excloses amb indicació de les causes de l'exclusió. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, l'interessat disposarà d'un termini de 10 dies a partir de l'endemà de la publicació per a esmenar la falta o adjuntar els documents preceptius, amb la indicació que, si no ho fa així, es considerarà que ha desistit de la seua petició, després de la resolució prèvia, que haurà de ser dictada en els termes que preveu l'article 42 de la Llei 30/1992, de 26 de novembre.  
La resolució definitiva d'admesos i exclosos es publicarà, així mateix, en el tauler d'anuncis de la seu central de la Conselleria de Sanitat (c/ Misser Mascó, 31, València) i en la pàgina web de la Conselleria .  
  
Novena. Valoració i proposta de resolució  
1. La valoració de les sol·licituds presentades la farà la Comissió de Valoració descrita en l'article 7 d'esta orde.  
2. La Comissió, atenent els criteris i requisits establits i d'acord amb la disponibilitat pressupostària, alçarà acta i formularà un informe que remetrà a l'òrgan instructor, el qual formularà la proposta de resolució provisional. Esta proposta es notificarà als interessats, als quals es donarà tràmit d'audiència per un termini de 10 dies per a presentar les al·legacions que estimen pertinents. Examinades les al·legacions, es formularà la proposta de resolució definitiva.  
3. La valoració de cada una de les sol·licituds serà realitzada per la mencionada comissió tenint en compte els criteris següents:  
3.1. La qualitat del programa, avaluada en funció de la justificació de la necessitat d'este, els objectius i l'adequació de les activitats a la consecució dels objectius, fins un 30 per cent de la puntuació total.  
  
3.2. La cobertura poblacional del programa presentat per l'entitat sol·licitant, fins un 25 per cent de la puntuació total. Es valorarà amb 0 punts la falta d'especificació i es puntuarà de la manera següent segons el nombre de beneficiaris de les activitats del programa a subvencionar:  
  
- De 0 a 25: 2 punts.  
- De 26 a 50: 5 punts.  
- De 51 a 100: 10 punts.  
- De 101 a 150: 15 punts.  
- De 151 a 200: 20 punts.  
- Més de 200: 25 punts.  
- Federacions: 25 punts.  
3.3. La cobertura territorial del programa presentat, fins un 15 per cent de la puntuació total. Es valorarà amb 0 punts la falta d'especificació. Els criteris establits seran els següents segons la cobertura es referisca als àmbits:  
- Municipal: a raó d'1 punt per municipi o districte municipal, fins un màxim de 5 punts.  
- Comarcal: 5 punts.  
- Provincial: 10 punts.  
- Comunitat Valenciana: 15 punts.  
3.4. El currículum dels professionals que realitzaran l'activitat sanitària, fins un 15 per cent de la puntuació total, valorat de la manera següent:  
- Formació acadèmica: 5 punts.  
- Experiència professional: 5 punts.  
- Formació complementària: 5 punts.  
3.5. El grau de finançament privat, fins un 10% de la puntuació total; es valoraran, fins un màxim de 10 punts, els ingressos per:  
- Institucions privades: 2 punts.  
- Herències, llegats i donacions: 2 punts.  
- Mitjans propis: 2 punts per cada subapartat de l'annex IV.  
3.6. La concordança entre les activitats proposades i el pressupost d'estes, fins un 5 per cent de la puntuació total, segons els criteris de concordança següents:  
- Nul·la: 0 punts.  
- Parcial: 2 punts.  
- Total: 5 punts.  
Els sol·licitants de les subvencions objecte de regulació d'esta orde accepten els termes d'estes bases.  
  
Deu. Termini de resolució  
El termini màxim per a tramitar, resoldre i notificar els expedients serà d'un mes a comptar des de la data de finalització del termini de presentació de sol·licituds. La resolució tindrà els efectes i el contingut previstos en l'article 25 de la Llei 38/2003, de 17 de novembre, General de Subvencions, i es publicarà en el Diari Oficial de la Comunitat Valenciana. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Comú.  
En els casos en què haja de requerir-se a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que mitjance entre la notificació del requeriment i el seu compliment efectiu pel beneficiari o, a falta d'això, pel transcurs del termini concedit.  
  
Excepcionalment, podrà acordar-se l'ampliació dels dits terminis en el supòsit previst en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Onze. Pagament i justificació de les ajudes concedides  
1. L'ordenació del pagament de les subvencions que es regulen en esta orde es farà d'acord amb els criteris continguts en l'article 47 bis del Text Refós de la Llei d'Hisenda Pública Valenciana de la Generalitat, i en l'article 42 de l'esmentat cos legal, en els termes següents:  
  
a) S'anticiparà un 40 per cent de l'import de la subvenció immediatament després de la seua concessió.  
b) Després de l'aportació i la comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta, la quantia de la qual ascendirà al 20 per cent de l'import de la subvenció.  
c) La resta s'abonarà després de la justificació pel beneficiari de la totalitat del gasto objecte de la subvenció atorgada.  
De conformitat amb allò que disposa l'article 47.bis 3.f del Text Refós de la Llei d'Hisenda Pública de la Generalitat, quedarà exempt de prestar garanties per bestreta de pagament, sempre que l'import de les ajudes o subvencions no supere els 90.151,81 euros, en cas de finançar un sol programa; 150.253,02 euros, en cas de finançar dos programes; o 210.354,23 euros, en el cas de tres o més programes d'actuació.  
  
En cas de no estar exempt de prestar garanties per bestreta de pagament, el dit pagament estarà condicionat a la presentació de justificació de gastos prèvia que cobrisca el percentatge esmentat, a la presentació d'aval bancari, prestat en forma i condicions reglamentàries, o bé, a la presentació de fiança depositada davant dels servicis territorials de la conselleria amb competències en matèria d'hisenda de la província corresponent, sempre per la cobertura de l'esmentat percentatge.  
Prèviament a tots i cada un dels pagaments, serà necessària la proposta de la bestreta a realitzar o, si és el cas, del certificat de conformitat de la comprovació i aprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció per part del/de la director/a general en matèria d'ordenació, avaluació, investigació, qualitat i atenció al pacient.   
El pagament de l'aportació econòmica es realitzarà per mitjà de la presentació de les corresponents factures originals i la còpia per a la compulsa i devolució de l'original, acompanyada de l'original o còpia compulsada del resguard de la corresponent transferència o del corresponent rebut, si no figura en la mateixa factura l'he rebut. En el cas de pagaments a treballadors contractats o becaris, s'adjuntarà original o còpia compulsada de la corresponent nòmina, amb l'he rebut de l'interessat, resguard de transferència o documents d'ingrés de cotitzacions en la Seguretat Social, segons corresponga.  
2. S'establix el 31 d'octubre de 2013 com a data límit per a la presentació de la justificació de la subvenció en el model normalitzat, annex VII, junt amb una relació numerada dels gastos justificats, de conformitat amb allò que disposa l'article 30 de la Llei 38/2003, de 17 de novembre, General de Subvencions, en els termes següents:   
  
a) Les factures o els justificants hauran de ser originals o fotocòpies degudament compulsades, i en tots haurà de figurar el vistiplau del president de l'associació.   
b) Per als justificants del personal contractat, caldrà presentar necessàriament les nòmines ajustades al model oficial, acompanyades dels justificants de cotització a la Seguretat Social, així com còpia dels contractes.  
c) Les justificacions corresponents a col·laboracions puntuals i/o prestacions de servicis figuraran en rebuts i/o factures on consten les dades del preceptor, el número d'identificació fiscal, el concepte pel qual se'l retribuïx i la retenció corresponent a l'Impost sobre la Renda de les Persones Físiques, així com les dades fiscals de l'associació.  
  
En tot cas, les factures hauran de comptar amb totes les dades formals que exigix per a la seua expedició l'article 6 del reglament pel qual es regulen les obligacions de facturació, aprovat pel Reial Decret 1619/2012, de 30 de novembre (BOE 289, d'1 de desembre).  
La persona que tinga la representació legal de l'entitat beneficiària haurà de presentar un certificat en què es faça constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció i que estes no han sigut presentades davant d'altres entitats com a justificatives d'ajudes concedides per aquelles.  
3. Els beneficiaris hauran de presentar abans del 31 de gener de 2014, la memòria detallada de les activitats realitzades d'acord amb el programa presentat al seu dia objecte de subvenció, firmada i segellada pel representant legal de l'associació.  
4. Les justificacions de les subvencions aportades per les associacions o entitats sense ànim de lucre sol·licitants s'elevaran a la persona titular de la direcció general amb competències en matèria d'ordenació, avaluació, investigació, qualitat i atenció al pacient, qui donarà el vistiplau a proposta de la Comissió de Valoració.